এখানে আরো একটু বিশদ করে বলি, শঙ্খ ঘোষ কথাটা এমনি এমনি বলেননি। কবিরা হচ্ছেন লম্ফমান ব্যাঙের মতো। তাদের এক সাথে ধরে রাখা কঠিন। তাই কবিতা উৎসবের তিন দশক উদযাপন সহজ কথা নয়। কবিদের কেউ কেউ রাগ অভিমান করে বের হয়ে যান। আবার তাদের মান ভাঙিয়ে ফিরিয়ে আনা হয়। এমন কি এমনটি ঘটেছিল খোদ শামসুর রাহমানের ক্ষেত্রে। পরে রফিক আজাদ যখন সভাপতি এবং মুহাম্মদ সামাদ সম্পাদক – তখন তাঁরা শামসুর রাহমানের বাসায় গিয়ে তাঁর মান ভাঙাতে সক্ষম হন। পরবর্তীকালে যতদিন বেঁচেছিলেন তিনি জাতীয় কবিতা উৎসবে নিয়মিত ছিলেন। এরকমই তো কবিদের মান অভিমান আর আবেগ। যা চলছে, এবং চলবে। কে কবি আর কে অকবি, সে প্রসঙ্গটা বাদ দেয়াই ভালো, প্রশ্নটি যখন জাতীয় কবিতা উৎসবের। উৎসব মানে আনন্দ। অকবির কবিতা বিচারের দায়ভার পাঠক – শ্রোতাদের হাতে ছেড়ে দেয়াই ভালো।